**Predkladacia správa**

Materiál „Akčný plán energetickej efektívnosti na roky 2014-2016 s výhľadom do roku 2020“ (ďalej len „tretí akčný plán“) predkladá Ministerstvo hospodárstva SR na základe § 3 ods. 1 písm. c) zákona č. 476/2008 Z. z. o efektívnosti pri používaní energie (zákon o energetickej efektívnosti) v znení neskorších zákonov a čl. 24 smernice 2012/27/EÚ o energetickej efektívnosti, ktorá ukladá povinnosť členským štátom zaslať akčný plán energetickej efektívnosti každé tri roky do 30.04 Európskej komisii. Tretí akčný plán je implementačným nástrojom Koncepcie energetickej efektívnosti SR, ktorá bola prijatá uznesením vlády SR č. 576/2007. Vzhľadom na súbežný schvaľovací proces transpozičných právnych predpisov, ako aj proces schvaľovania programových dokumentov na ďalšie obdobie 2014 - 2020, od ktorého závisia mnohé budúce opatrenia energetickej efektívnosti, dostal materiál odklad na predloženie do vlády. Predmetom predloženého materiálu je vyhodnotenie plnenia opatrení predchádzajúceho akčného plánu na roky 2011 - 2013 a stavu plnenia trojročného cieľa energetickej efektívnosti stanoveného v strategických dokumentoch SR, návrh nových a pokračujúcich opatrení na ďalšie trojročné obdobie 2014-2016, resp. do roku 2020, a poskytnutie špecifických informácií o implementácii najdôležitejších ustanovení novej smernice 2012/27/EÚ.

Na rozdiel od predchádzajúceho akčného plánu tretí akčný plán vyhodnocuje opatrenia energetickej efektívnosti výlučne na základe jednotlivých projektov (metódou zdola nahor), a teda nie na základe agregovaných štatistických údajov. Takýmto spôsobom je možné vyhodnotiť 81% celkových plánovaných úspor energie stanovených na roky 2011-2013, čo predstavuje zhruba 6,7 PJ vyjadrených vo forme konečnej energetickej spotreby. To je značný pokrok oproti predchádzajúcemu akčnému plánu, v ktorom sme na základe jednotlivých projektov vyhodnotili 30% vtedajšieho 3-ročného cieľa úspor energie.

Najväčší prínos mali úsporné opatrenia v oblasti budov, priemyslu a verejného sektoru. Čiastkové plnenie stanoveného cieľa možno vysvetliť neexistenciou stáleho a systematického finančného mechanizmu na podporu opatrení energetickej efektívnosti. Z jednotlivých, už existujúcich, finančných mechanizmov (u väčšiny z nich primárnym cieľom nie je dosahovanie úspor energie) najviac prispeli opatrenia financované v rámci štrukturálnych fondov, Štátneho fondu rozvoja bývania, ako aj iných finančných mechanizmov (napr. Slovseff II., Ekofond). Uvedené úspory energie si v období 2011 - 2013 vyžiadali investície vo výške zhruba 6,7 mld. eur.

Navrhnuté opatrenia na obdobie 2014 - 2016 sú zamerané najmä na priemysel, budovy a verejný sektor. Významné úspory energie sa taktiež predpokladajú na strane premeny, prenosu a distribúcie energie. Opatrenia sú plánované taktiež na základe konkrétnych projektov a programov, a to tak, aby sa v čo najvyššej možnej miere dosiahol trojročný cieľ úspor energie podľa smernice 2012/27/EÚ. Navrhnuté opatrenia spolu poslúžia na plnenie cieľa úspor energie vyjadreného v konečnej energetickej spotrebe vo výške 85% a vo výške 100% na plnenie trojročného cieľa úspor energie vyjadreného v spotrebe primárnych zdrojov energie. Na základe uvedenej smernice bude MH SR každoročne vyhodnocovať plnenie stanovených cieľov, pričom MH SR plánuje analyzovať aj investičnú náročnosť plnenia cieľov prostredníctvom jednotlivých opatrení energetickej efektívnosti.

Uznesenie k predloženému materiálu ukladá ministrom a predsedom ústredných orgánov štátnej správy zabezpečiť pravidelné poskytovanie údajov pre vyhodnocovanie opatrení energetickej efektívnosti a podporných mechanizmov, ktoré prispievajú k úsporám energie. Vplyvy na rozpočet verejnej správy, podnikateľské prostredie, životné prostredie, informatizáciu spoločnosti a sociálne vplyvy sú rozpracované v rámci Doložky vybraných vplyvov. Materiál bol predmetom medzirezortného pripomienkového konania a dňa 30. júna 2014 bol prerokovaný na Hospodárskej a sociálnej rade SR. Materiál je predložený na rokovanie vlády SR bez rozporov. Počas rokovania HSR SR vznieslo ZMOS zásadnú pripomienku, ktorá bola vyriešená doplnením textu v Doložke vybraných vplyvov. Finančné výdavky vyplývajúce z materiálu sú zabezpečené v rámci neobsadených miest v rámci limitu počtu zamestnancov a schválených limitov miezd, platov a iných výdavkov.